pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-นายกรัฐมนตรีระบุการก่อเหตุใน 3 จังหวัดชายแดนภาคใต้ ไม่เกี่ยวกับเรื่องความขัดแย้งทางศาสนา ขอประชาชนอย่าตกหลุมพรางทางความคิด
วันอังคารที่ 22 มกราคม 2562
นายกรัฐมนตรีระบุการก่อเหตุใน 3 จังหวัดชายแดนภาคใต้ ไม่เกี่ยวกับเรื่องความขัดแย้งทางศาสนา ขอประชาชนอย่าตกหลุมพรางทางความคิด
นายกรัฐมนตรีระบุการก่อเหตุใน 3 จังหวัดชายแดนภาคใต้ ไม่เกี่ยวกับเรื่องความขัดแย้งทางศาสนา ขอประชาชนอย่าตกหลุมพรางทางความคิด
วันนี้ (22 มกราคม 2562) เวลา 13.00 น. ณ บริเวณห้องโถง ตึกบัญชาการ 1 ทําเนียบรัฐบาล พลเอก ประยุทธ์ จันทร์โอชา นายกรัฐมนตรีกล่าวภายหลังการประชุมคณะรัฐมนตรีถึงสถานการณ์ 3 จังหวัดชายแดนภาคใต้ ซึ่งหลายฝ่ายมีความกังวลว่า จะถูกทําให้เข้าใจผิดเป็นเรื่องความขัดแย้งทางศาสนาว่า ขออย่าเข้าใจผิด เพราะไม่ใช่เป็นเรื่องความขัดแย้งทางศาสนา ซึ่งองค์กรความร่วมมืออิสลาม (โอไอซี) ได้ส่งผู้แทนประเทศมุสลิมมาเยี่ยมเยือนหลายครั้ง โดยได้จัดคณะทํางาน มาดูการทํางานในพื้นที่ สอบถามเจ้าหน้าที่และประชาชนแล้ว ไม่มีความเกี่ยวข้องกับความขัดแย้งทางศาสนา จึงขออย่าขยายความขัดแย้ง เพราะมีหลายกลุ่มที่ต้องการยกระดับตนเองให้เป็นที่ยอมรับ ทําให้เป็นสงครามแย่งชิงทางความคิด วอนประชาชนอย่าตกหลุมพรางความคิด เพราะกลุ่มเหล่านั้นต้องการทําให้ประชาชนตื่นตระหนก เพื่อกดดันรัฐบาลให้ได้ตามจุดมุ่งหมายที่ต้องการ ซึ่งรัฐบาลไม่ได้นิ่งนอนใจเกี่ยวกับสถานการณ์ดังกล่าว
นายกรัฐมนตรีกล่าวต่อไปว่า จุดอ่อนไหวและพื้นที่เสี่ยงในการก่อเหตุมีจํานวนมากไม่ว่าจะเป็น วัด โรงเรียน เด็ก ครู สถานที่ประกอบการ รวมถึงสถานที่ของทหารต่างเป็นพื้นที่เสี่ยงทั้งสิ้น เพราะฉะนั้น ต้องหามาตรการทางการข่าวที่เหมาะสม เพิ่มความระมัดระวังมากขึ้น และประชาชนในพื้นที่ต้องให้ความร่วมมือด้วย เพื่อความปลอดภัยของส่วนรวม
-------------------------------------------
รัฐบาลไทย-ข่าวทำเนียบรัฐบาล-หนุนท่องเที่ยว...แหล่งผลิตสินค้า GI
วันพฤหัสบดีที่ 30 กรกฎาคม 2563
หนุนท่องเที่ยว...แหล่งผลิตสินค้า GI
--
#ไทยคู่ฟ้า การท่องเที่ยวถือเป็นหัวใจสําคัญในการขับเคลื่อนเศรษฐกิจของประเทศ รัฐบาลโดยกรมทรัพย์สินทางปัญญาเห็นว่าแหล่งผลิตสินค้าสิ่งบ่งชี้ทางภูมิศาสตร์หรือ GI สามารถเป็นสถานที่ท่องเที่ยวได้ในอนาคตเพราะแหล่งผลิตสินค้า GI หลายจังหวัดเป็นแหล่งเรียนรู้เชิงเกษตร หลายพื้นที่มีทัศนียภาพที่สวยงาม มีสภาพภูมิอากาศที่เหมาะแก่การท่องเที่ยวพักผ่อน
ในเบื้องต้นมีแหล่งผลิตสินค้า GI ที่พร้อมจะผลักดันให้เป็นแหล่งท่องเที่ยวได้แก่ 1.ผ้าไหมปักธงชัย จ.นครราชสีมา 2.มังคุดคีรีวง จ.นครศรีธรรมราช 3.ผ้าไหมเก็บบ้านเมืองหลวง จ.ศรีสะเกษ 4.ทุเรียนในวง จ.ระนอง) 5.ศิลาดลเชียงใหม่ (เครื่องปั้นดินเผา) 6.ส้มโอนครชัยศรี จ.นครปฐม 7.ปลาแรดลุ่มน้ําสะแกกรัง จ.อุทัยธานี 8.น้ําตาลโตนดเมืองเพชร - ขนมหม้อแกงเมืองเพชร จ.เพชรบุรี 9.ข้าวสังข์หยด - ปลาดุกร้าทะเลน้อย จ.พัทลุง และ 10.สับปะรดตราดสีทอง จ.ตราด
นอกจากนี้ ยังมีแผนในการฝึกอบรมเกษตรกร ผู้ประกอบการที่ผลิตสินค้า GI ให้เป็นมัคคุเทศก์ GI ประจําจังหวัดเพื่อช่วยดูแลแนะนําให้ความรู้แก่นักท่องเที่ยวที่เข้าไปยังแหล่งผลิต ปัจจุบันประเทศไทยมีสินค้าที่ได้รับการขึ้นทะเบียน GI แล้ว จํานวน 143 สินค้า เป็นสินค้า GI ไทย จํานวน 126 รายการ และสินค้า GI ต่างประเทศ จํานวน 17 รายการ
รัฐบาลไทย-ข่าวทำเนียบรัฐบาล-วธ. จัดทำบัตรอวยพรออนไลน์ส่งความรัก ความห่วงใย สงกรานต์ ๒๕๖๓ เน้น ๔ รูปแบบ เด็ก-เยาวชน-วัยทำงาน-ผู้ใหญ่ ห่างไกลไวรัสโควิด-19 [กระทรวงวัฒนธรรม]
วันจันทร์ที่ 13 เมษายน 2563
วธ. จัดทําบัตรอวยพรออนไลน์ส่งความรัก ความห่วงใย สงกรานต์ ๒๕๖๓ เน้น ๔ รูปแบบ เด็ก-เยาวชน-วัยทํางาน-ผู้ใหญ่ ห่างไกลไวรัสโควิด-19 [กระทรวงวัฒนธรรม]
วธ. จัดทําบัตรอวยพรออนไลน์ส่งความรัก ความห่วงใย สงกรานต์ ๒๕๖๓ เน้น ๔ รูปแบบ เด็ก-เยาวชน-วัยทํางาน-ผู้ใหญ่ ห่างไกลไวรัสโควิด-19
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่า จากสถานการณ์การแพร่ระบาดของโรคติดเชื้อไวรัสโคโรนา ๒๐๑๙ (COVID-19) รัฐบาลมีนโยบายให้ประชาชนงดการเดินทาง เว้นระยะห่างทางสังคม (Social Distancing) และรณรงค์ให้ประชาชน “อยู่บ้าน หยุดเชื้อ เพื่อชาติ” เพื่อป้องกันการแพร่ระบาดของโรคติดเชื้อไวรัสโคโรนา ๒๐๑๙ (COVID-19) รวมทั้งกระทรวงวัฒนธรรม (วธ.) ได้ออกประกาศแนวทางการปฏิบัติเกี่ยวกับเทศกาลประเพณีสงกรานต์ โดยงดเว้นการเดินทางกลับภูมิลําเนา และแสดงความกตัญญู และขอพรต่อพ่อแม่ และญาติผู้ใหญ่ที่อยู่ห่างไกลกัน ผ่านช่องทางโทรศัพท์หรือสื่อออนไลน์ เพื่อลดการแพร่ระบาดของโรคติดเชื้อไวรัสโคโรนา ๒๐๑๙ (COVID-19)
นายอิทธิพล กล่าวว่า ดังนั้น เพื่อเป็นการสืบสานวัฒนธรรมเทศกาลประเพณีสงกรานต์ที่มีมาอย่างยาวนานให้คงอยู่ รวมทั้งเพื่อเชื่อมความรัก ความผูกพันระหว่างครอบครัว และญาติผู้ใหญ่ที่อยู่ห่างไกลให้กระชับแน่นแฟ้น อบอุ่น เหมือนเช่นเดิมที่เคยปฏิบัติมาในช่วงเทศกาลประเพณีสงกรานต์ กระทรวงวัฒนธรรมจึงจัดทําบัตรอวยพรสงกรานต์ออนไลน์ หรือ E-card เพื่ออํานวยความสะดวกให้กับประชาชนในการส่งความสุข ความห่วงใย ให้ห่างไกลโรคติดเชื้อไวรัสโคโรนา ๒๐๑๙ (COVID-19) โดยจัดทํา ๔ รูปแบบ ประกอบด้วย ๑.บัตรอวยพรออนไลน์สําหรับเด็ก จัดทํารูปแบบภายใต้แนวคิด การ์ตูน ๓ มิติ รูปยักษ์ สอดแทรกแนวคิดตามสถานการณ์ปัจจุบัน คือ อยู่บ้าน สวมหน้ากากอนามัย และใช้เจลแอลกอฮอล์ ๒.บัตรอวยพรออนไลน์สําหรับเยาวชน จัดทํารูปแบบภายใต้แนวคิด อยู่บ้านศึกษาหาความรู้ทางออนไลน์ และใช้เวลาว่างในการเล่นดนตรี เพื่อความผ่อนคลาย และยังสอดแทรกแนวคิดตามสถานการณ์ปัจจุบัน คือ สวมหน้ากากอนามัย และใช้เจลแอลกอฮอล์ ในการทําความสะอาดสิ่งของเครื่องใช้ ๓.บัตรอวยพรออนไลน์สําหรับวัยทํางาน จัดทํารูปแบบภายใต้แนวคิด เน้นการใช้ชีวิตอยู่บ้าน ทํางานที่บ้าน หรือ Work from home ใช้ความคิดสร้างสรรค์งานในมุมที่ชอบ และผ่อนคลายในวันสงกรานต์ หรือทํากิจกรรมวันหยุดด้วยการทําความสะอาดบ้าน ปลูกต้นไม้ และส่งความรักความห่วงใยผ่านโทรศัพท์และช่องทางออนไลน์ และ๔.บัตรอวยพรออนไลน์สําหรับผู้ใหญ่หรือผู้ที่เคารพนับถือ จัดทํารูปแบบภายใต้แนวคิด การสรงน้ําพระพุทธรูปและไหว้ขอพรพ่อ แม่ และญาติผู้ใหญ่
ทั้งนี้ ประชาชนสามารถส่งความรัก ความห่วงใย และขอพรญาติผู้ใหญ่ที่อยู่ห่างไกลในช่วงเทศกาลประเพณีสงกรานต์ ผ่านบัตรอวยพรออนไลน์ของกระทรวงวัฒนธรรม ได้ที่https://ecard.m-culture.go.thหรือ QR code สอบถามสายด่วนวัฒนธรรม ๑๗๖๕
รัฐบาลไทย-ข่าวทำเนียบรัฐบาล-รัฐมนตรีว่าการกระทรวงยุติธรรม เข้าร่วมการประชุมคณะรัฐมนตรีอย่างเป็นทางการ นอกสถานที่ ครั้งที่ ๑/๒๕๖๒ และผู้บริหารกระทรวงยุติธรรมรับเรื่องร้องทุกข์ของประชาชน
วันพุธที่ 13 พฤศจิกายน 2562
รัฐมนตรีว่าการกระทรวงยุติธรรม เข้าร่วมการประชุมคณะรัฐมนตรีอย่างเป็นทางการ นอกสถานที่ ครั้งที่ ๑/๒๕๖๒ และผู้บริหารกระทรวงยุติธรรมรับเรื่องร้องทุกข์ของประชาชน
รัฐมนตรีว่าการกระทรวงยุติธรรม เข้าร่วมการประชุมคณะรัฐมนตรีอย่างเป็นทางการนอกสถานที่ ครั้งที่ ๑/๒๕๖๒ และผู้บริหารกระทรวงยุติธรรมรับเรื่องร้องทุกข์ของประชาชน
ในพื้นที่ภาคกลางตอนล่าง ๓ จังหวัด (กาญจนบุรี ราชบุรี และสุพรรณบุรี)
ในวันอังคารที่ ๑๒ พฤศจิกายน ๒๕๖๒ ณ มหาวิทยาลัยราชภัฏกาญจนบุรี จังหวัดกาญจนบุรี
พลเอกประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีอย่างเป็นทางการ
นอกสถานที่ ครั้งที่ ๑/๒๕๖๒ ในพื้นที่กลุ่มจังหวัดภาคกลางตอนล่าง ๑
(กาญจนบุรี ราชบุรี และสุพรรณบุรี)
เพื่อติดตามผลการดําเนินงานของหน่วยงานที่เกี่ยวข้องตามนโยบายของรัฐบาล
โดยมี นายสมศักดิ์ เทพสุทิน รัฐมนตรีว่าการกระทรวงยุติธรรม และคณะผู้บริหารหน่วยงานที่เกี่ยวข้อง
เข้าร่วมการประชุมฯ
ในการนี้ ศาตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม มอบหมายให้
พันตํารวจโท พงษ์ธร ธัญญสิริ รองปลัดกระทรวงยุติธรรม
และ นางสาวรวิวรรณ จตุรพิธพร ที่ปรึกษาด้านกฎหมายสํานักงานปลัดกระทรวงยุติธรรม
ดําเนินการรับเรื่องร้องทุกข์และปัญหาความเดือดร้อนของประชาชน
ในประเด็นที่อยู่ในความรับผิดชอบกรณีจําเป็นตามบัญชานายกรัฐมนตรี
ซึ่งเป็นการบูรณาการในรูปแบบ ให้บริการรับเรื่องร้องทุกข์
และให้คําปรึกษาแนะนําการแก้ไขปัญหาให้เบ็ดเสร็จในจุดบริการเดียว
โดยมี หน่วยงานในสังกัดกระทรวงยุติธรรม เข้าร่วมฯ
ณ อาคารเรียนรวม มหาวิทยาลัยราชภัฏกาญจนบุรี
รัฐบาลไทย-ข่าวทำเนียบรัฐบาล- กศน.ชุมชนเมือง
วันอังคารที่ 17 กันยายน 2562
กศน.ชุมชนเมือง
นางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ เป็นประธานเปิดโครงการประชุมสัมมนาการจัดการศึกษานอกระบบ และการศึกษาตามอัธยาศัยในชุมชนเมือง
เมื่อวันศุกร์ที่ 13 กันยายน 2562 เวลา 9.00 น. นางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ เป็นประธานเปิดโครงการประชุมสัมมนาการจัดการศึกษานอกระบบ และการศึกษาตามอัธยาศัยในชุมชนเมือง ในหัวข้อเรื่อง "การจัดการศึกษานอกระบบ และการจัดการศึกษาตามอัธยาศัย ในชุมชนเมือง ของสํานักงาน กศน." ณ หอประชุมอาคารปฎิบัติการโรงแรม มหาวิทยาลัยกรุงเทพธนบุรี กรุงเทพมหานคร
รมช.ศึกษาธิการ กล่าวแสดงความขอบคุณคณะผู้บริหาร ข้าราชการครู พนักงานราชการ บุคลากรทางการศึกษา และภาคีเครือข่าย ของสํานักงาน กศน. ทุกท่าน ที่ร่วมให้การส่งเสริมสนับสนุนในการจัดการศึกษานอกระบบและการศึกษาตามอัธยาศัยได้เป็นอย่างดี และพัฒนาการศึกษาของประชาชน ให้มีความรู้ ความสามารถ พึ่งพาตนเองได้ และเป็นกําลังสําคัญในการพัฒนาชุมชน ให้มีความเข้มแข็ง มั่นคง ยั่งยืน ต่อไป
ในส่วนของ กศน.กรุงเทพมหานคร ทั้ง 50 เขต ได้สนับสนุน ส่งเสริม และกํากับดูแลการดําเนินงานของสถานศึกษาในสังกัดให้มีประสิทธิภาพ ครูที่ปฏิบัติหน้าที่สอน ปฏิบัติตนดี มีศักยภาพในการศึกษาวิจัย ตลอดจนพัฒนาหลักสูตร รูปแบบการจัดกระบวนการเรียนรู้ และการวัดผลและประเมินผลให้สอดคล้องกับบริบทสังคมเมือง
ซึ่งการจัดประชุมในครั้งนี้ เป็นอีกหนึ่งกิจกรรมที่จะช่วยพัฒนาศักยภาพของบุคลากรตามแผนพัฒนายุทธศาสตร์ชาติ 20 ปี ก้าวสู่ศตวรรษที่ 21 และการบรรยายให้ความรู้ในหัวข้อต่าง ๆ อาทิ การสร้างและพัฒนาเครือข่ายสําหรับการจัดการศึกษา, การศึกษานอกระบบและการศึกษาตามอัธยาศัย สําหรับกลุ่มเป้าหมายพิเศษ (เด็กเร่ร่อน), การนําเสนอ การพัฒนาหลักสูตรวิชาเลือก และการจัดนิทรรศการแสดงผลงานการดําเนินงาน ตลอดจนเป็นเวทีสะท้อนความเห็น ความต้องการ และปัญหาอุปสรรคต่าง ๆ เพื่อหาแนวทางพัฒนาร่วมกันต่อไป
ในฐานะที่กํากับดูแลงานของ กศน. และมีความใกล้ชิดกับชาว กศน. ตั้งแต่ก่อนจะเข้ามารับตําแหน่ง ทําให้ได้เห็นถึงศักยภาพและความสามารถ รวมทั้งเข้าใจถึงความเสียสละทุ่มเทในการทํางานร่วมกับภาคีเครือข่าย ผู้นําชุมชน ปราชญ์ชุมชน แหล่งเรียนรู้ต่าง ๆ ตลอดจนจัดกิจกรรมที่มีความหลากหลาย ให้สอดคล้องกับบริบทในสังคมชุมชนเมืองต่าง ๆ จึงขอเป็นกําลังใจให้ชาว กศน.กรุงเทพมหานคร ในการช่วยกันสร้างงานและสร้างอาชีพเพื่อชุมชน ให้ประชาชนที่เข้ามาเรียนรู้กับ กศน. จบออกไปแล้วมีงานทํา และเป็นคนคุณภาพที่จะไปช่วยสร้างชาติ ส่วนสํานักงาน กศน. ก็จะเร่งปรับปรุงหลักสูตรให้มีความหลากหลาย โดยรับฟังความคิดเห็นของผู้เรียนเป็นหลัก และจัดหลักสูตรวิชาชีพให้ตรงกับความต้องการในแต่ละบริบท ทําให้เกิด "กศน.WOW" เป็นการพลิกโฉมการเรียนรู้ของคนทุกช่วงวัย นํามาสู่รายได้และยกระดับคุณภาพชีวิตที่ดีขึ้น พร้อม ๆ กับการเตรียมปรับปรุงฐานข้อมูลผู้เรียน กศน.ให้เป็นปัจจุบัน เพื่อใช้ในการวางแผนการทํางานควบคู่ไปด้วย
ในโอกาสนี้ รมช.ศึกษาธิการ ได้มอบโล่ยกย่องเชิดชูเกียรติแก่ผู้บริหารสถานศึกษา ผู้ปฏิบัติงานดีเด่น และเครือข่ายผู้ทําคุณประโยชน์ในสังกัดสํานักงาน กศน.กรุงเทพมหานคร รวม 69 ราย
นวรัตน์ รามสูต: สรุป/เรียบเรียง
อิทธิพล รุ่งก่อน: ถ่ายภาพ
กลุ่มประชาสัมพันธ์ สร.ศธ.: รายงาน
รัฐบาลไทย-ข่าวทำเนียบรัฐบาล-อาเซียน-สหรัฐฯ ร่วมสนับสนุนสันติภาพ ความมั่นคง เสถียรภาพ และความเจริญรุ่งเรืองในภูมิภาค
วันจันทร์ที่ 4 พฤศจิกายน 2562
อาเซียน-สหรัฐฯ ร่วมสนับสนุนสันติภาพ ความมั่นคง เสถียรภาพ และความเจริญรุ่งเรืองในภูมิภาค
อาเซียน-สหรัฐฯ ร่วมสนับสนุนสันติภาพ ความมั่นคง เสถียรภาพ และความเจริญรุ่งเรืองในภูมิภาค
วันนี้ (วันที่ 4 พฤศจิกายน 2562) เวลา 10.30 น. ณ ห้อง Sapphire 203 ศูนย์แสดงสินค้าและการประชุมอิมแพ็ค เมืองทองธานี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และผู้แทนประเทศสมาชิกอาเซียน และนายโรเบิร์ต ซี. โอไบรอัน ที่ปรึกษาฝ่ายความมั่นคงแห่งชาติของสหรัฐอเมริกา ผู้แทนพิเศษของประธานาธิบดีสหรัฐอเมริกา ได้เข้าร่วมการประชุมสุดยอดอาเซียน-สหรัฐอเมริกา ครั้งที่ 7 ภายหลังเสร็จสิ้น ศาสตราจารย์ นฤมล ภิญโญสินวัฒน์ โฆษกประจําสํานักนายกรัฐมนตรี กล่าวสรุปสาระสําคัญ ดังนี้
การประชุมสุดยอดอาเซียน-สหรัฐอเมริกา ครั้งที่ 7 มีขึ้นเพื่อทบทวนความร่วมมือภายใต้กรอบอาเซียน-สหรัฐฯ ในมิติการเมืองและความมั่นคง เศรษฐกิจ และสังคมและวัฒนธรรมในรอบปีที่ผ่านมา รวมทั้งเพื่อร่วมกันกําหนดทิศทางของความสัมพันธ์อาเซียน-สหรัฐฯ ในอนาคต และแลกเปลี่ยนความเห็นเกี่ยวกับประเด็นสําคัญระดับภูมิภาคและระหว่างประเทศ โดยมีผู้แทนจาก 10 ประเทศสมาชิกอาเซียน และนายโรเบิร์ต ซี. โอไบรอัน ที่ปรึกษาฝ่ายความมั่นคงแห่งชาติของสหรัฐอเมริกา ผู้แทนพิเศษของประธานาธิบดีสหรัฐอเมริกา เข้าร่วมประชุม
นายกรัฐมนตรีกล่าวให้การต้อนรับนายโรเบิร์ต ซี. โอไบรอัน ที่ปรึกษาฝ่ายความมั่นคงแห่งชาติของสหรัฐอเมริกา ผู้แทนพิเศษของประธานาธิบดีสหรัฐอเมริกาอย่างเป็นทางการ ในฐานะประธานอาเซียน ชื่นชมบทบาทที่แข็งขันของสหรัฐฯ ในการสนับสนุนสันติภาพ ความมั่นคง เสถียรภาพ และความเจริญรุ่งเรืองในภูมิภาคซึ่งช่วยให้อาเซียนได้พัฒนาเป็นประชาคมที่มีพลวัตและความเจริญรุ่งเรือง และขอบคุณที่สหรัฐฯ สนับสนุนความเป็นแกนกลางของอาเซียนผ่านกลไกสําคัญรวมไปถึง กรอบการประชุมสุดยอดเอเชียตะวันออก (อีเอเอส) เออาร์เอฟ และเอดีเอ็มเอ็มพลัส และในปีนี้ อาเซียนและสหรัฐฯ ได้ร่วมกันจัดการฝึกร่วมทางทะเล เป็นครั้งแรก เมื่อเดือนกันยายนที่ผ่านมา
สหรัฐฯ ยังมีบทบาทสนับสนุนมุมมองของอาเซียนต่ออินโด-แปซิฟิก ซึ่งเป็นพื้นฐานสําคัญในการเสริมสร้างเสถียรภาพและการเติบโตทางเศรษฐกิจในภูมิภาค อาทิ โครงสร้างพื้นฐาน เศรษฐกิจดิจิทัล และพลังงาน รวมถึงการมีบทบาทของนักลงทุนสหรัฐฯ ที่เป็นกําลังขับเคลื่อนสําคัญต่อการเจริญเติบโตในภูมิภาคที่ครอบคลุมและยั่งยืน ในการนี้ ผมยินดีที่ภาคเอกชนไทยและสหรัฐฯ ร่วมกันริเริ่มจัดการประชุม Indo-Pacific Business Forum ครั้งที่ 2 ที่ประเทศไทย ในวันนี้ ทั้งนี้ เชื่อมั่นว่าการประชุมในวันนี้เป็นโอกาสอันดีที่อาเซียนและสหรัฐฯ จะได้แลกเปลี่ยนวิสัยทัศน์ และหวังที่จะเห็นพัฒนาการในการเป็นหุ้นส่วนทางยุทธศาสตร์ของอาเซียน-สหรัฐฯ ในทุกมิติ เพื่อนําไปสู่ผลประโยชน์ของประชาชนอาเซียนและสหรัฐฯ อย่างก้าวหน้าและยั่งยืน
ในโอกาสนี้ นายกรัฐมนตรีได้เชิญชวนนักลงทุนสหรัฐฯ ให้ร่วมกันพัฒนาโครงสร้างพื้นฐานในภูมิภาค รวมถึงสาขาที่เป็นประโยชน์ร่วมกัน ซึ่งบทบาทที่แข็งขันของสหรัฐฯ นี้จะช่วยต่อยอดการสร้างประชาคมอาเซียนที่มีประชาชนเป็นศูนย์กลาง ไม่ทิ้งใครไว้ข้างหลัง และมองไปสู่อนาคต ซึ่งเป็นไปตามแนวคิดหลักของการประชุมอาเซียนในปีนี้ ทั้งนี้ นายกรัฐมนตรีได้ขอบคุณทุกส่วนที่มีส่วนร่วมในการแสดงวิสัยทัศน์ และขอบคุณ สปป.ลาว ที่ทําหน้าที่ประเทศผู้ประสานงานความสัมพันธ์อาเซียน-สหรัฐฯ อย่างมีประสิทธิภาพตลอดปีที่ผ่านมา
รัฐบาลไทย-ข่าวทำเนียบรัฐบาล-สกรศ. ชี้แจงข้อสังเกตเกี่ยวกับ ร่าง พ.ร.บ.เขตพัฒนาเศรษฐกิจพิเศษภาคตะวันออก (EEC)
วันจันทร์ที่ 18 ธันวาคม 2560
สกรศ. ชี้แจงข้อสังเกตเกี่ยวกับ ร่าง พ.ร.บ.เขตพัฒนาเศรษฐกิจพิเศษภาคตะวันออก (EEC)
เลขาธิการคณะกรรมการ นโยบายการพัฒนาระเบียงเศรษฐกิจพิเศษภาคตะวันออก ชี้แจงตามที่มีข้อสังเกตเกี่ยวกับร่าง พ.ร.บ.เขตพัฒนาเศรษฐกิจพิเศษภาคตะวันออก (EEC)
วันที่ 15 ธันวาคม 2560 นายคณิศ แสงสุพรรณ เลขาธิการคณะกรรมการนโยบายการพัฒนาระเบียงเศรษฐกิจพิเศษภาคตะวันออก สํานักงานเพื่อการพัฒนาระเบียงเศรษฐกิจพิเศษภาคตะวันออก (สกรศ.) กระทรวงอุตสาหกรรม ชี้แจงตามที่มีข้อสังเกตเกี่ยวกับร่าง พ.ร.บ.เขตพัฒนาเศรษฐกิจพิเศษภาคตะวันออก (EEC) ใน 2 ข้อ ประกอบด้วย
1. ร่าง พ.ร.บ.เขตพัฒนาเศรษฐกิจพิเศษภาคตะวันออกที่ผ่านมา ถูกหลายฝ่ายคัดค้านและโจมตีในลักษณะว่า เป็นการออกกฎหมายเพื่อเอื้อประโยชน์ให้ภาคเอกชนและนักลงทุนต่างชาติเข้ามาแสวงหาผลประโยชน์จากทรัพยากรในประเทศไทย โดยละเลยการรับฟังความคิดเห็นของประชาชนในพื้นที่ที่จะดําเนินโครงการ จึงเห็นสมควรเร่งขยายผลประชาสัมพันธ์เพื่อสร้างความรับรู้ตามประเด็นข้างต้นให้ประชาชนในพื้นที่ได้รับทราบโดยทั่วกัน
สกรศ. ขอชี้แจงประเด็นดังกล่าวว่า ที่ผ่านมา สกรศ. ตระหนักและให้ความสําคัญ รวมถึงดําเนินการอย่างต่อเนื่องในประเด็นการรับฟังความคิดเห็นต่อร่าง พระราชบัญญัติเขตพัฒนาพิเศษภาคตะวันออก พ.ศ. .... ของผู้มีส่วนได้ส่วนเสียของทุกภาคส่วน โดยเฉพาะภาคประชาชน ในหลาย ๆ ช่องทาง เช่น ประชุม สัมมนา ลงพื้นที่ทํากิจกรรม สื่อออนไลน์ ฯลฯ อย่างไรก็ตาม สกรศ. มีแผนการสร้างการรับรู้ เผยแพร่ข้อมูลข่าวสาร การประชาสัมพันธ์ ทั้งในพื้นที่ EEC และภาพรวม ทั้งนี้รวมถึงทําความเข้าใจเกี่ยวกับ ร่างพระราชบัญญัติเขตพัฒนาพิเศษภาคตะวันออก พ.ศ. .... และการดําเนินการโครงการต่าง ๆ ของ EEC มากยิ่งขึ้น อย่างต่อเนื่อง ต่อทุกภาคส่วน
2. สื่อ นสพ. และโซเชียลมีเดียให้ความสนใจเป็นจํานวนน้อย สมควรพิจารณาเพิ่มช่องทางการเผยแพร่และสร้างรูปแบบการประชาสัมพันธ์
สกรศ. ขอชี้แจงว่า การพิจารณาร่างพระราชบัญญัติเขตพัฒนาพิเศษภาคตะวันออก พ.ศ. .... ในแต่ละขั้นตอน มีการพิจารณาอย่างละเอียดรอบคอบ ดังนั้นการเผยแพร่ และสื่อสารข้อมูลในรายละเอียดแต่ละมาตรา จะต้องมีความรอบคอบในการนําเสนอเช่นกัน อย่างไรก็ตาม ที่ผ่านมา สกรศ. ได้มีการเผยแพร่ สื่อสาร ร่างพระราชบัญญัติเขตพัฒนาพิเศษภาคตะวันออก พ.ศ. .... ในภาพรวม อย่างต่อเนื่องทุกช่องทาง และเป็นไปอย่างต่อเนื่อง ในหลายช่องทาง อย่างไรก็ตาม สกรศ. มีแผนการเพิ่มช่องทางการเผยแพร่และสร้างรูปแบบการประชาสัมพันธ์ สร้างการรับรู้ รวมถึงทําความเข้าใจเกี่ยวกับ ร่างพระราชบัญญัติเขตพัฒนาพิเศษภาคตะวันออก พ.ศ. .... มากยิ่งขึ้น อย่างต่อเนื่อง และทั่วถึง ต่อทุกภาคส่วน
อย่างไรก็ตาม ทางสํานักงานฯ ยินดีให้ข้อมูลตอบข้อซักถามเพิ่มเติม โดยให้ติดต่อได้ที่ 02 033 8000
----------------------
รัฐบาลไทย-ข่าวทำเนียบรัฐบาล-‘พาณิชย์’ ผนึกแนวร่วมจัดทัพผลักดันสินค้านมบุกต่างประเทศ รับมือการเปิดเสรีการค้า
วันจันทร์ที่ 3 ธันวาคม 2561
‘พาณิชย์’ ผนึกแนวร่วมจัดทัพผลักดันสินค้านมบุกต่างประเทศ รับมือการเปิดเสรีการค้า
กระทรวงพาณิชย์จัดพิธีลงนามความร่วมมือ “จัดทัพโคนมไทยบุกตลาดต่างประเทศด้วย FTA” ระหว่าง 5 หน่วยงาน
ได้แก่ กรมเจรจาการค้าระหว่างประเทศ กรมปศุสัตว์ เมืองนวัตกรรมอาหาร ชุมนุมสหกรณ์โคนมแห่งประเทศไทย และศูนย์ให้คําปรึกษาเเละพัฒนาผู้บริหารทางธุรกิจเเห่งมหาวิทยาลัยธรรมศาสตร์ ในวันที่3ธันวาคม 2561 ณ กระทรวงพาณิชย์ เพื่อเตรียมความพร้อมเกษตรกรและผู้ประกอบการนมและผลิตภัณฑ์นมของไทย พัฒนาคุณภาพและมาตรฐานสินค้า ต่อยอดผลิตภัณฑ์โดยใช้นวัตกรรม และใช้ประโยชน์จากความตกลงทางการค้า โดยเชื่อมโยงการทํางานตลอดห่วงโซ่อุปทาน เพื่อเพิ่มประสิทธิภาพและขีดความสามารถในการแข่งขันของไทยในตลาดต่างประเทศ
นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ เปิดเผยว่า การลงนามความร่วมมือครั้งนี้ เป็นความตั้งใจของกระทรวงพาณิชย์ที่จะบูรณาการการทํางานของ 5 หน่วยงานที่เกี่ยวข้อง เพื่อรับมือการค้าเสรีจากความตกลงFTAไทย-ออสเตรเลีย และไทย-นิวซีแลนด์โดยทั้งสองประเทศได้เปิดตลาดโดยยกเลิกการเก็บภาษีศุลกากรสินค้านําเข้าจากไทยทุกรายการเป็นร้อยละ 0 แล้ว ตั้งแต่ปี 2558 ในขณะที่ไทยขอเวลาปรับตัวในสินค้าบางรายการที่ไทยยังไม่ลดภาษีเป็นศูนย์ ซึ่งรวมถึงสินค้าหางนม(เวย์)เนย ไขมันเนย เนยแข็ง และนมผงที่มีไขมันเกินร้อยละ 1.5 ที่จะลดภาษีเหลือศูนย์ ตั้งแต่วันที่ 1 มกราคม 2564 และสินค้านมและครีมเครื่องดื่มประเภทนมปรุงแต่ง นมผงขาดมันเนย จะลดภาษีลงเหลือศูนย์ ตั้งแต่วันที่ 1 มกราคม 2568 จึงได้มอบหมายให้กรมเจรจาการค้าระหว่างประเทศเตรียมความพร้อมให้แก่เกษตรกรและผู้ประกอบการ ในอุตสาหกรรมโคนมของไทย ให้สามารถรับมือการเปิดตลาดที่จะเกิดขึ้นในช่วง 3-5 ปีข้างหน้า โดยบูรณาการกับหน่วยงานที่เกี่ยวข้องข้างต้น ทั้งกระทรวงเกษตรและสหกรณ์ กระทรวงวิทยาศาสตร์และเทคโนโลยี กลุ่มเกษตรกรโคนม เป็นต้น ซึ่งอยู่ในห่วงโซ่การผลิตสินค้านมและผลิตภัณฑ์ ทั้งต้นน้ํา กลางน้ํา และปลายน้ํา เพื่อพัฒนาศักยภาพการผลิตสินค้านมและผลิตภัณฑ์ ลดต้นทุนการผลิตแปรรูปสินค้าเพื่อเพิ่มมูลค่าและขยายตลาดสู่ต่างประเทศ โดยใช้ประโยชน์จากการที่ประเทศคู่ค้าซึ่งไทยทําความตกลงทางการค้าเสรีเปิดตลาดลดภาษีสินค้านมและผลิตภัณฑ์ให้ไทยแล้ว เช่น จีน และอาเซียน เป็นต้น
นายสนธิรัตน์ กล่าวเพิ่มเติมว่า สําหรับโครงการที่กระทรวงพาณิชย์ โดยกรมเจรจาการค้าระหว่างประเทศได้เริ่มดําเนินการ คือ โครงการ“จับมือผู้ประกอบการโคนมไทยบุกตลาดต่างประเทศโดยใช้ประโยชน์จากFTA”ซึ่งมีการคัดเลือกผู้แทนเกษตรกร สหกรณ์โคนม และผู้ประกอบการสินค้านมและผลิตภัณฑ์นมของไทย เข้ารับการฝึกอบรมพัฒนาองค์ความรู้ด้านการสร้างมูลค่าเพิ่มให้สินค้าโดยใช้นวัตกรรม พร้อมทั้งหาช่องทางขยายตลาดออกสู่ต่างประเทศ เพื่อสร้างโอกาสให้กับสินค้านมและผลิตภัณฑ์นมของไทยให้สามารถแข่งขันได้อย่างยั่งยืนต่อไป รวมทั้งพาผู้ประกอบการผลิตภัณฑ์นม 12 ราย ที่ผ่านการคัดเลือกว่ามีศักยภาพและความพร้อมออกสู่ตลาดต่างประเทศไป เข้าร่วมงานแสดงสินค้าCafeex2018 -Cafe Expo Shanghai2018 ณ นครเซี่ยงไฮ้ ระหว่างวันที่ 8-11 ธันวาคม 2561 พร้อมทั้งเจรจาธุรกิจกับผู้นําเข้าจีนและห้างสรรพสินค้าท้องถิ่นของจีนด้วย
ทั้งนี้ อุตสาหกรรมโคนมมีความสําคัญอย่างมากต่อภาคเกษตรและอุตสาหกรรมอาหารของไทย ในปี 2560 ไทยส่งออกนมและผลิตภัณฑ์เป็นมูลค่า 405.74 ล้านเหรียญสหรัฐ ไปยังตลาดอาเซียน เช่น กัมพูชา สิงคโปร์ ฟิลิปปินส์ สปป.ลาว และเมียนมา
รัฐบาลไทย-ข่าวทำเนียบรัฐบาล-รมว.ดิจิทัลฯ ร่วมหารือทวิภาคีกับผู้บริหารธนาคารโลก ณ สาธารณรัฐเอสโตเนีย
วันพุธที่ 29 พฤศจิกายน 2560
รมว.ดิจิทัลฯ ร่วมหารือทวิภาคีกับผู้บริหารธนาคารโลก ณ สาธารณรัฐเอสโตเนีย
รมว.ดิจิทัลฯ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เดินทางเยือนสาธารณรัฐเอสโตเนีย เพื่อร่วมหารือทวิภาคีกับ Mr.Ganesh Rasagam ผู้บริหารจากธนาคารโลก (World Bank) ในประเด็นด้านอนาคตของการผลิตที่เทคโนโลยีดิจิทัลมีบทบาทเพิ่มขึ้น รวมถึงการนําอินเทอร์เน็ตเพื่อสรรพสิ่ง (Internet of Things: IoT) มาใช้ประโยชน์ในการพัฒนาผู้ประกอบการที่มีการเติบโตอย่างก้าวกระโดด ซึ่งการหารือดังกล่าวจะนําไปสู่ความร่วมมือหลายเรื่องที่จะก่อให้เกิดประโยชน์ต่อการพัฒนาดิจิทัลและนวัตกรรม เช่น นโยบาย การพัฒนา (Internet of Things) การเตรียมนโยบายเพื่อรองรับระบบอัตโนมัติ โดยเฉพาะอย่างยิ่งเรื่องการว่างงานและการยกระดับฝีมือแรงงาน (Reskill) รวมทั้งเรื่องการประกอบการและนวัตกรรมที่น่าสนใจ ซึ่งน่าจะเป็นวิธีวินิจฉัยระบบประกอบการ (Entreprenuership eco system diagnostic) ทั้งนี้ กระทรวงดิจิทัลเพื่อเศรษฐกิจและสังคม จะต้องทํางานอย่างใกล้ชิดกับธนาคารโลก เพื่อนําข้อมูลทั้งเชิงเทคโนโลยี เศรษฐศาสตร์ และสังคม มาใช้ประกอบการวางแผน และดําเนินการเพื่อการขับเคลื่อนประเทศไทยต่อไป เมื่อวันที่ 25 พฤศจิกายน 2560 ณ สาธารณรัฐเอสโตเนีย
**************************
รัฐบาลไทย-ข่าวทำเนียบรัฐบาล-ครม. อนุมัติวันหยุดราชการเป็นกรณีพิเศษในเขตกรุงเทพมหานครและนนทบุรี 4 - 5 พ.ย. 62 เนื่องในการประชุมสุดยอดอาเซียน ครั้งที่ 35 และการประชุมสุดยอดที่เกี่ยวข้อง
วันอังคารที่ 15 ตุลาคม 2562
ครม. อนุมัติวันหยุดราชการเป็นกรณีพิเศษในเขตกรุงเทพมหานครและนนทบุรี 4 - 5 พ.ย. 62 เนื่องในการประชุมสุดยอดอาเซียน ครั้งที่ 35 และการประชุมสุดยอดที่เกี่ยวข้อง
นางสาวไตรศุลีฯ รองโฆษกประจําสํานักนายกรัฐมนตรี เผยคณะรัฐมนตรีมีมติอนุมัติกําหนดวันหยุดราชการเป็นกรณีพิเศษในเขตกรุงเทพมหานครและนนทบุรี 4 - 5 พฤศจิกายน 2562  เนื่องในการประชุมสุดยอดอาเซียน ครั้งที่ 35 และการประชุมสุดยอดที่เกี่ยวข้อง
วันนี้ (15 ตุลาคม 2562) เวลา 14.00 น. ณ ตึกนารีสโมสร ทําเนียบรัฐบาล ภายหลังการประชุมคณะรัฐมนตรี นางสาวไตรศุลี ไตรสรณกุล รองโฆษกประจําสํานักนายกรัฐมนตรี ได้แถลงว่า คณะรัฐมนตรีมีมติอนุมัติตามที่กระทรวงการต่างประเทศเสนอให้วันจันทร์ที่ 4 และวันอังคารที่ 5 พฤศจิกายน 2562 เป็นวันหยุดราชการเป็นกรณีพิเศษ ในพื้นที่กรุงเทพมหานครและจังหวัดนนทบุรี เพื่อบรรเทาปัญหาด้านการจราจรและเพื่ออํานวยความสะดวกในการเดินทางของผู้เข้าร่วมการประชุมสุดยอดอาเซียน ครั้งที่ 35 และการประชุมสุดยอดที่เกี่ยวข้อง รวมทั้งเพื่อให้การอารักขาและการรักษาความปลอดภัยผู้นําต่างประเทศเป็นไปด้วยความเรียบร้อยและมีประสิทธิภาพ ในส่วนของรัฐวิสาหกิจ สถาบันการเงิน และภาคเอกชน ให้รัฐวิสาหกิจแต่ละแห่ง ธนาคารแห่งประเทศไทย และกระทรวงแรงงาน พิจารณาความเหมาะสมของการกําหนดเป็นวันหยุดให้สอดคล้องกับข้อกฎหมายที่เกี่ยวข้องในแต่ละกรณีไป นอกจากนี้ ในกรณีหน่วยงานใดที่มีภารกิจให้บริการประชาชนหรือมีความจําเป็นหรือราชการสําคัญในวันหยุดดังกล่าวโดยได้กําหนดหรือนัดหมายไว้ก่อนแล้ว ซึ่งหากยกเลิกหรือเลื่อนไปจะเกิดความเสียหาย หรือกระทบต่อการให้บริการประชาชน ให้หัวหน้าหน่วยงานนั้นพิจารณาดําเนินการตามที่เห็นสมควร โดยมิให้เกิดความเสียหายแก่ทางราชการและการให้บริการประชาชน
สาระสําคัญ
1. ประเทศไทยจะเป็นเจ้าภาพจัดการประชุมสุดยอดอาเซียน ครั้งที่ 35 และการประชุมสุดยอดที่เกี่ยวข้อง ระหว่างวันที่ 2 - 4 พฤศจิกายน 2562 ณ ศูนย์แสดงสินค้าและการประชุมอิมแพค เมืองทองธานี จังหวัดนนทบุรี ซึ่งจะมีผู้นําประเทศสมาชิกอาเซียน และผู้นําของประเทศคู่เจรจาของอาเซียนที่จะเข้าร่วมการประชุมสุดยอดเอเชียตะวันออก รวม 17 ประเทศ ได้แก่ บรูไนดารุสซาลาม กัมพูชา อินโดนีเซีย สปป. ลาว มาเลเซีย เมียนมา ฟิลิปปินส์ สิงคโปร์ เวียดนาม ออสเตรเลีย จีน อินเดีย ญี่ปุ่น นิวซีแลนด์ เกาหลีใต้ รัสเซีย และสหรัฐอเมริกา รวมทั้ง เลขาธิการสหประชาชาติเข้าร่วมการประชุมสุดยอดอาเซียน – สหประชาชาติ ครั้งที่ 10 นอกจากนี้ ยังมีองค์การระหว่างประเทศที่ได้รับเชิญในฐานะแขกของประธาน 1 องค์การ คือ กองทุนการเงินระหว่างประเทศที่ตอบรับเข้าร่วมการประชุมด้วย ซึ่งคาดว่าจะมีคณะผู้แทนจากประเทศที่เข้าร่วมและผู้สื่อข่าวจากทั่วโลกเดินทางมาเข้าร่วมกว่า 3,000 คน
2. ในโอกาสที่ประเทศไทยเป็นเจ้าภาพการประชุมระหว่างประเทศที่ผ่านมา อาทิ การประชุมสภาผู้ว่าการธนาคารโลก และกองทุนการเงินระหว่างประเทศ ประจําปี เมื่อวันที่ 14 - 15 ตุลาคม 2534 การประชุมเอเชีย – ยุโรป เมื่อวันที่ 1 – 2 มีนาคม 2539 และการประชุมผู้นําเขตเศรษฐกิจเอเปค ครั้งที่ 11 เมื่อวันที่ 20 – 22 ตุลาคม 2546 คณะรัฐมนตรีได้ลงมติเห็นชอบให้วันดังกล่าวเป็นวันหยุดราชการเป็นกรณีพิเศษ ในพื้นที่กรุงเทพมหานครและจังหวัดนนทบุรี เพื่อบรรเทาปัญหาด้านการจราจร และลดผลกระทบต่อการสัญจรของประชาชน
----------------------
กลุ่มประชาสัมพันธ์และเผยแพร่ สํานักโฆษก